PMIndiaData/PMIndiaSum huggingface dataset:
ഗുജറാത്തി പുതുവർഷത്തിൽ  പ്രധാനമന്ത്രിയുടെ ആശംസ

പ്രധാനമന്ത്രി ശ്രീ നരേന്ദ്ര മോദി ഗുജറാത്തി പുതുവർഷത്തിൽ എല്ലാ ഗുജറാത്തികൾക്കും ആശംസകൾ നേർന്നു. പുതുവർഷം എല്ലാവരുടെയും ജീവിതത്തിൽ വെളിച്ചം നിറയ്ക്കുകയും എല്ലാവരെയും പുരോഗതിയുടെ പാതയിൽ നയിക്കുകയും ചെയ്യട്ടെയെന്ന് അദ്ദേഹം ആശംസിച്ചു. ഗുജറാത്ത് എന്നും നേട്ടങ്ങളുടെ പുതിയ ഉയരങ്ങളിലേക്ക് ഉയരട്ടെയെന്നും അദ്ദേഹം ആശംസിച്ചു. ട്വീറ്റിൽ പ്രധാനമന്ത്രി പറഞ്ഞു : “എല്ലാ ഗുജറാത്തികൾക്കും പുതുവത്സരാശംസകൾ…!! ഇന്ന് മുതൽ ആരംഭിക്കുന്ന പുതുവർഷം നിങ്ങളുടെ ജീവിതത്തെ പ്രകാശപൂരിതമാക്കുകയും പുരോഗതിയുടെ പാതയിലേക്ക് നയിക്കുകയും ചെയ്യട്ടെ…. ഗുജറാത്ത് എന്നും നേട്ടങ്ങളുടെ ഔന്നത്യത്തിലേക്ക് ഉയരട്ടെ എന്ന പ്രതീക്ഷയോടെ, പുതിയ തീരുമാനങ്ങളും, പുതിയ പ്രചോദനങ്ങളും, പുതിയ ലക്ഷ്യങ്ങളുമായി പുതുവത്സരാശംസകൾ. ..” –ND–
പ്രധാനമന്ത്രിയും പലസ്തീന്‍ പ്രസിഡന്റും ടെലിഫോണില്‍ ചര്‍ച്ച നടത്തി

പ്രധാനമന്ത്രി ശ്രീ. നരേന്ദ്ര മോദി പലസ്തീന്‍ പ്രസിഡന്റ് ബഹുമാനപ്പെട്ട ശ്രീ. മഹമൂദ് അബ്ബാസുമായി ടെലിഫോണില്‍ ചര്‍ച്ച നടത്തി. പലസ്തീന്‍ പ്രസിഡന്റിനും ജനതയ്ക്കും പ്രധാനമന്ത്രി വിശുദ്ധ റംസാന്‍ ആശംസകള്‍ നേര്‍ന്നു. കോവിഡ്-19 മഹാവ്യാധിയെ കുറിച്ചു സംസാരിച്ച നേതാക്കള്‍, സാഹചര്യം നിയന്ത്രണ വിധേയമാക്കാന്‍ ഇരു രാജ്യങ്ങളും കൈക്കൊണ്ട നടപടികള്‍ പരസ്പരം വിശദീകരിച്ചു. ജനതയെ വൈറസ് ബാധയില്‍നിന്നു രക്ഷിക്കാന്‍ പലസ്തീന്‍ അധികാരികള്‍ നടത്തുന്ന പ്രവര്‍ത്തനത്തെ പ്രധാനമന്ത്രി പ്രശംസിച്ചു. ഇന്ത്യ സാധ്യമായ എല്ലാ സഹായവും നല്‍കുമെന്ന് അദ്ദേഹം അറിയിച്ചു. വെല്ലുവിളി നിറഞ്ഞ ഈ കാലത്തു പരസ്പരം സഹകരിക്കുന്നതിനുള്ള സാധ്യതകള്‍ തേടുന്നതിനായി ബന്ധപ്പെട്ട തലങ്ങള്‍ തമ്മിലുള്ള ആശയവിനിമയം നിലനിര്‍ത്താന്‍ ഇരുവരും പരസ്പരം സമ്മതിച്ചു.
ലോക വ്യാപാര സംഘടനയുടെ ഡയറക്ടര്‍ ജനറല്‍ പ്രധാനമന്ത്രിയെ സന്ദര്‍ശിച്ചു

ലോക വ്യാപാര സംഘടനയുടെ (ഡബ്ല്യു.റ്റി.ഒ.) ഡയറക്ടര്‍ ജനറല്‍ (ഡി.ജി.) ശ്രീ. റോബര്‍ട്ടോ അസിവെദോ ന്യൂഡല്‍ഹിയില്‍ പ്രധാനമന്ത്രി ശ്രീ. നരേന്ദ്ര മോദിയുമായി കൂടിക്കാഴ്ച നടത്തി. ന്യൂഡല്‍ഹിയില്‍ നടക്കുന്ന ഡബ്ല്യു.റ്റി.ഒ. അംഗരാജ്യങ്ങളിലെ മന്ത്രിമാരുടെ അനൗപചാരിക യോഗത്തില്‍ പങ്കെടുക്കാനാണ് അദ്ദേഹം ഇന്ത്യയില്‍ എത്തിയിട്ടുള്ളത്. ബഹുതല വ്യാപാര സംവിധാനത്തെ വീണ്ടും സജ്ജീവമാക്കുന്നതിനുള്ള സാധ്യതകള്‍ കണ്ടെത്താന്‍ ചര്‍ച്ചകള്‍ക്ക് മുന്‍കൈയെടുത്ത ഇന്ത്യാ ഗവണ്‍മെന്റിനെ ഡയറക്ടര്‍ ജനറല്‍ നന്ദി അറിയിച്ചു. ബഹുതല വ്യാപാര സംവിധാനത്തിന്റെ ശക്തമായ അനുയായിയാണ് ഇന്ത്യയെന്ന് പ്രധാനമന്ത്രി ആവര്‍ത്തിച്ച് വ്യക്തമാക്കി. വികസ്വര രാഷ്ട്രങ്ങളുടെ ആശങ്കകള്‍ പരിഹരിക്കത്തക്ക തരത്തില്‍ ലോകവ്യാപാര സംഘടനയുടെ പ്രവര്‍ത്തനങ്ങള്‍ക്ക് അടിയന്തിരമായി മുന്‍ഗണനാക്രമം നിശ്ചയിക്കേണ്ടതുണ്ടെന്ന് അദ്ദേഹം പറഞ്ഞു. സ്വതന്ത്ര വ്യാപാരത്തിന്റെയും, ആഗോള വല്‍ക്കരണത്തിന്റെയും ഗുണഫലങ്ങള്‍ വികസ്വര രാഷ്ട്രങ്ങളില്‍ കൂടുതല്‍ ദൃശ്യമാകുന്നതിന് പ്രത്യേക ശ്രമങ്ങള്‍ നടത്തണമെന്ന് പ്രധാനമന്ത്രി ലോക വ്യാപാര സംഘടനയുടെ ഡയറക്ടര്‍ ജനറലിനെ ആഹ്വാനം ചെയ്തു. ന്യൂ ഡല്‍ഹിയില്‍ നടക്കുന്ന ഡബ്ല്യു.റ്റി.ഒ. മന്ത്രിമാരുടെ അനൗപചാര ഉദ്ഘാടനത്തില്‍ പ്രധാനമന്ത്രി ആശംസകള്‍ നേര്‍ന്നു.
ദേശീയ കായിക ദിനത്തില്‍ കായിക താരങ്ങള്‍ക്കും, സ്‌പോര്‍ട്‌സ് പ്രേമികള്‍ക്കും പ്രധാനമന്ത്രിയുടെ അഭിനന്ദനം ; ഇതിഹാസ ഹോക്കി താരം ധ്യാന്‍ചന്ദിന് ശ്രദ്ധാഞ്ജലി

ദേശീയ കായികദിനത്തോടനുബന്ധിച്ച് പ്രധാനമന്ത്രി ശ്രീ. നരേന്ദ്ര മോദി എല്ലാ കായിക താരങ്ങളെയും, കായിക പ്രേമികളെയും അഭിനന്ദിച്ചു. ഇതിഹാസ ഹോക്കി താരം ധ്യാന്‍ചന്ദിന് പ്രധാനമന്ത്രി ശ്രദ്ധാഞ്ജലി അര്‍പ്പിച്ചു. ‘വളരെയധികം ഊര്‍ജ്ജസ്വലതയോടും, അഭിനിവേശത്തോടും സ്‌പോര്‍ട്‌സിനെ പിന്‍തുടരുന്ന എല്ലാ കായികതാരങ്ങളെയും, കായികപ്രേമികളെയും ദേശീയ കായികദിനത്തില്‍ ഞാന്‍ അഭിനന്ദിക്കുന്നു. ഇതിഹാസ തുല്യമായ തന്റെ കായിക നൈപുണ്യത്തിലൂടെ ഇന്ത്യന്‍ ഹോക്കിക്ക് അത്ഭുതങ്ങള്‍ സമ്മാനിച്ച അനുകരണീയനായ മേജര്‍ ധ്യാന്‍ ചന്ദിന് ഞാന്‍ ശ്രദ്ധാഞ്ജലി അര്‍പ്പിക്കുന്നു. സ്‌പോര്‍ട്‌സ് എന്നാല്‍ കായികമായ ശാരീരിക സ്വാസ്ഥ്യവും, മാനസികമായ ജാഗ്രതയും, വ്യക്തിത്വ വര്‍ദ്ധനവുമാണ്. അതിബൃഹത്തായ കായിക പ്രതിഭകളാല്‍ ഇന്ത്യ അനുഗ്രഹീതമാണ്. ഈ കഴിവുകള്‍ പരമാവധി പ്രയോജനപ്പെടുത്തുന്നതിന് കേന്ദ്ര സ്‌പോര്‍ട്‌സ് മന്ത്രാലയം ഒരു പോര്‍ട്ടല്‍ തുടങ്ങിയിട്ടുണ്ട്. യുവജനങ്ങള്‍ക്ക് തങ്ങളുടെ കായിക സ്വപ്നങ്ങള്‍ പിന്‍തുടരാനും, ഈ രംഗത്ത് ശോഭിക്കാനും ആവശ്യമായ പിന്‍തുണയും ദിശാബോധവും നല്‍കുന്നതാണ് നാഷണല്‍ സപോര്‍ട്‌സ് ടാലന്റ് സര്‍ച്ച് പോര്‍ട്ടല്‍,’ പ്രധാനമന്ത്രി പറഞ്ഞു.
ഹിന്ദുസ്ഥാന്‍ വെജിറ്റബിള്‍ ഓയില്‍സ് കോര്‍പറേഷന്‍ ലിമിറ്റഡിന്റെ ഭൂസ്വത്ത് പാര്‍പ്പിട, നഗരകാര്യ മന്ത്രാലയത്തിനു കൈമാറുന്നതിനു മന്ത്രിസഭയുടെ അനുമതി

ഹിന്ദുസ്ഥാന്‍ വെജിറ്റബിള്‍ ഓയില്‍സ് കോര്‍പറേഷന്‍ ലിമിറ്റഡി(എച്ച്.വി.ഒ.സി.)ന്റെ എല്ലാ ഭൂസ്വത്തും പാര്‍പ്പിട, നഗരകാര്യ മന്ത്രാലയ(എം.ഒ.എച്ച്.യു.എ.)ത്തിനോ മന്ത്രാലയം ചുമതലപ്പെടുത്തുന്ന ഏജന്‍സിക്കോ സ്വന്തമായി ഉപയോഗിക്കുന്നതിനും വില്‍പന നടത്തുന്നതിനുമായി കൈമാറുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. ഭൂമി കൈമാറുന്നതിനു പകരമായി, ഗവണ്‍മെന്റില്‍നിന്ന് എച്ച്.വി.ഒ.സി. എടുത്തിട്ടുള്ള വായ്പകള്‍ പലിശസഹിതം എഴുതിത്തള്ളും. വിവിധ കോടതികളിലും ട്രിബ്യൂണലുകളിലും അധികാരികള്‍ മുമ്പാകെയുമുള്ള എച്ച്.വി.ഒ.സിയുടെ കേസുകളുമായി ബന്ധപ്പെട്ടു ഭാവിയില്‍ വരാവുന്ന ബാധ്യതകളും ഗവണ്‍മെന്റ് വഹിക്കും. ഏഴു നഗരങ്ങളിലുള്ള ഭൂമി വര്‍ഷങ്ങളായി ഉപയോഗിക്കപ്പെടാതെ കിടക്കുകയാണ്. ഭൂമി എം.ഒ.എച്ച്.യു.എയ്ക്കു കൈമാറപ്പെടുന്നതോടെ അതു പൊതു ആവശ്യങ്ങള്‍ക്കായി ഉപയോഗപ്പെടുത്താന്‍ സാധിക്കും. നഷ്ടത്തില്‍ പ്രവര്‍ത്തിക്കുന്ന പൊതുമേഖലാ സ്ഥാപനമായ എച്ച്.വി.ഒ.സിയുടെ പ്രവര്‍ത്തനം നേരത്തേ അവസാനിപ്പിക്കാന്‍ സഹായകമാകുന്നതുമാണു തീരുമാനം.
കോമൺവെൽത്ത്  ഗെയിംസ് : ലോൺ ബൗളിൽ സ്വർണമെഡൽ നേടിയ ലൗലി ചൗബേ, പിങ്കി സിംഗ്, നയൻമോണി സൈകിയ, രൂപ റാണി ടിർക്കി എന്നിവരെ പ്രധാനമന്ത്രി അഭിനന്ദിച്ചു

ലോൺ ബൗൾസിൽ സ്വർണ്ണ മെഡൽ നേടിയതിന് ലൗലി ചൗബേ, പിങ്കി സിംഗ്, നയൻമോണി സൈകിയ, രൂപ റാണി ടിർക്കി എന്നിവരെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ട്വീറ്റിൽ പ്രധാനമന്ത്രി പറഞ്ഞു : ലോൺ ബൗൾസിൽ സ്വർണ്ണ മെഡൽ നേടിയതിന് ലൗലി ചൗബേ, പിങ്കി സിംഗ്, നയൻമോണി സൈകിയ, രൂപ റാണി ടിർക്കി എന്നിവരെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ട്വീറ്റിൽ പ്രധാനമന്ത്രി പറഞ്ഞു; "ബർമിംഗ്ഹാമിലെ ചരിത്രവിജയം! ലോൺ ബൗൾസിൽ അഭിമാനകരമായ സ്വർണം നേടിയ ലൗലി ചൗബേ, പിങ്കി സിംഗ്, നയൻമോണി സൈകിയ, രൂപ റാണി ടിർക്കി എന്നിവരിൽ ഇന്ത്യ അഭിമാനിക്കുന്നു. ടീം മികച്ച വൈദഗ്ധ്യം പ്രകടിപ്പിച്ചു, അവരുടെ വിജയം നിരവധി ഇന്ത്യക്കാരെ ലോൺ ബൗൾസിലേക്ക് പ്രചോദിപ്പിക്കും."
ബഹിരാകാശ സാങ്കേതികവിദ്യ സമാധാനപരമായ ആവശ്യങ്ങള്‍ക്ക് ഉപയോഗിക്കുന്നതിനുള്ള സഹകരണത്തിന് ഇന്ത്യയും താജിക്‌സ്ഥാനും തമ്മിലുള്ള ധാരണാപത്രത്തിന് മന്ത്രിസഭയുടെ അംഗീകാരം

ബഹിരാകാശ സാങ്കേതികവിദ്യ സമാധാനപരമായ ആവശ്യങ്ങള്‍ക്കായി ഉപയോഗിക്കുന്നതിന് ഇന്ത്യയും താജിക്‌സ്ഥാനും തമ്മിലുള്ള ധാരണാപത്രം പ്രധാനമന്ത്രിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. 2018 ഒക്‌ടോബര്‍ 8ന് താജ്കിസ്ഥാനിലെ ദുഷാന്‍ബേയില്‍ വച്ചാണ് ധാരണാപത്രം ഒപ്പുവച്ചത്. വിശദാംശങ്ങള്‍ – ഭൂമിയുടെ വിദൂര സംവേദനം, ഉപഗ്രഹ വാര്‍ത്താവിനിമയം, ഉപഗ്രഹാധിഷ്ഠിത ഗതിനിര്‍ണ്ണയ, ബഹിരാകാശ ശാസ്ത്രവും ഗ്രഹങ്ങളിലേയ്ക്കുള്ള പര്യവേഷണങ്ങള്‍, ബഹിരാകാശ വാഹനങ്ങളുടെയും ബഹിരാകാശ സംവിധാനങ്ങളുടെയും ഭൂതല സംവിധാനങ്ങളുടെയും ഉപയോഗം, ബഹിരാകാശ ശാസ്ത്രത്തിന്റെ പ്രയോഗം എന്നീ താല്‍പര്യമുള്ള മേഖലകളിലെ സഹകരത്തിന് ധാരണാപത്രം വേഗത വര്‍ദ്ധിപ്പിക്കും. – ധാരണാപത്രം പ്രകാരം ഒരു സംയുക്ത കര്‍മ്മ സമിതിക്ക് രൂപം നല്‍കും. ബഹിരാകാശ വകുപ്പ്, ഐ.എസ്.ആര്‍.ഒ സംസ്ഥാന ഭൂവിനിയോഗ സമിതി, താജിക്‌സ്ഥാന്റെ ജിയോഡെസി എന്നിവയില്‍ നിന്നുള്ള പ്രതിനിധികളുണ്ടാകും, അവര്‍ സമയക്രമീകരണം ഉള്‍പ്പെടെ കുടുതല്‍ കര്‍മ്മ പദ്ധതികള്‍ക്കും ധാരണാപത്രത്തിന്റെ നടപ്പാക്കല്‍ ഉള്‍പ്പെടെയുള്ള കാര്യത്തിനായി പ്രവര്‍ത്തിക്കും. പ്രധാനപ്പെട്ട ഗുണങ്ങള്‍: ഭൂമിയുടെ വിദൂര സംവേദനം, ഉപഗ്രഹ ഗതിനിര്‍ണ്ണയം, ബഹിരാകാശ ശാസ്ത്രം, ബഹിരാകാശ പര്യവേഷണം എന്നി മേഖലകളിലെ പുതിയ ഗവേഷണ പ്രവര്‍ത്തനങ്ങളും പ്രയോഗങ്ങളും പര്യവേഷണം ചെയ്യുന്നതിനുള്ള പ്രവര്‍ത്തനത്തിന് വേഗത പകരും. ഗുണഫലങ്ങള്‍: ബഹിരാകാശ ശാസ്ത്രത്തിന്റെ പ്രയോഗം മാനവരാശിയുടെ നന്മയ്ക്ക് വേണ്ടിയാക്കുന്നതിനുള്ള ഒരു സംയുക്ത പ്രവര്‍ത്തനം വികസിപ്പിച്ചെടുക്കുന്നതിന് ധാരണാപത്രം നേതൃത്വം നല്‍കും. ഇത് ഒരു സംയുക്ത കര്‍മ്മ സമിതിയുടെ രൂപീകരണത്തിലേക്ക് നയിക്കും. അവര്‍ സമയചട്ടക്കൂട് ഉള്‍പ്പെടെ പ്രവര്‍ത്തന പദ്ധതിയും കരാറിന്റെ വ്യവസ്ഥകള്‍ നടപ്പാക്കുന്നതിന്റെ മാര്‍ഗ്ഗങ്ങള്‍ക്കും രൂപം നല്‍കും. പശ്ചാത്തലം താജികിസ്ഥാനമുായി ബഹിരാകാശ സാങ്കേതികവിദ്യയുടെ സാദ്ധ്യതകള്‍ അവലോകനം ചെയ്തപ്പോള്‍ ഭൂമിയിലെ വിഭവങ്ങളുടെ പരിപാലനം,/ കാര്‍ഷിക വിഭവങ്ങളുടെ പരിപാലനം, ദുരന്തനിവാരണ പിന്തുണ എന്നീ മേഖലകളില്‍ ഉദ്യോഗസ്ഥര്‍ക്കായുള്ള പരിശീലന പരിപാടികള്‍ക്ക് അവര്‍ താല്‍പര്യം പ്രകടിപ്പിച്ചു. ഇതിന്റെ അടിസ്ഥാനത്തില്‍ ഐ.എസ്.ആര്‍.ഒയുടെ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് റിമോര്‍ട്ട് സെന്‍സിംഗില്‍ (എം.ആര്‍.എസ്) താജികിസ്ഥാനില്‍ നിന്നുള്ള 60 ഉദ്യോഗസ്ഥര്‍ക്ക് (മൂന്ന് ബാച്ചുകളായി) വിദേശകാര്യ മന്ത്രാലയത്തിന്റെ ഐ.ടി.ഇ.സി പരിപാടിയില്‍പ്പെടുത്തി 2017 ജൂലൈ- ഡിസംബര്‍ വരെ പരിശീലനം നല്‍കി. ഈ സമയത്ത് താജികിസ്ഥാനിലെ ഇന്ത്യന്‍ അംബാസിഡറും വിദേശകാര്യ മന്ത്രാലയത്തിലെ ജോയിന്റ് സെക്രട്ടറി (യൂറേഷ്യ)യും ബഹിരാകാശ സഹകരണത്തിനായി താജികിസ്ഥാനമുായി ഒരു ഔപചാരിക കരാര്‍ ഉണ്ടാക്കാന്‍ നിര്‍ദ്ദേശിക്കുകയും 2016ല്‍ താജികിസ്ഥാനിലെ നമ്മുടെ കാര്യാലയം യഥാസമയം കരട് ധാരണാപത്രം അവരുമായി പങ്കുവയ്ക്കുകയും ചെയ്തു. ഏതാനും ചര്‍ച്ചകള്‍ക്ക് ശേഷം രണ്ടു കക്ഷികളും ഗവണ്‍മെന്റുകള്‍ തമ്മിലുള്ള ഒരു കരാറില്‍ ഏത്തിച്ചേരുകും ഇന്ത്യന്‍ പ്രസിഡന്റിന്റെ താജികിസ്ഥാന്‍ സന്ദര്‍ശനവേളയില്‍ അത് ഒപ്പിട്ട് കൈമാറുകയും ചെയ്തു.
യുവാക്കളുമായി ബന്ധപ്പെട്ട വിഷയങ്ങളില്‍ ഇന്ത്യാ -റഷ്യ സഹകരണ

ഇന്ത്യയും റഷ്യയും തമ്മില്‍ യുവജനകാര്യങ്ങളില്‍ സഹകരിക്കുന്നതിനുള്ള ധരണാപത്രത്തില്‍ ഒപ്പുവയ്ക്കും. ഇത് സംബന്ധിച്ചുള്ള നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഇരു രാജ്യങ്ങളിലെയും യുവജനങ്ങള്‍ തമ്മില്‍ ആശയങ്ങള്‍, മൂല്യങ്ങള്‍, സംസ്‌ക്കാരങ്ങള്‍ തുടങ്ങിയവ കൈമാറുന്നതിനുള്ള വിനിമയ പരിപാടികള്‍ സംഘടിപ്പിക്കുന്നതിനും അതുവഴി ഇരുരാജ്യങ്ങളും തമ്മിലുള്ള സുഹൃദ് ബന്ധം കൂടുതല്‍ ദൃഢമാക്കാനും ധാരണാപത്രം ലക്ഷ്യമിടുന്നു. വിനിമയ പരിപാടികളിലേയ്ക്കുള്ള തെരഞ്ഞെടുപ്പ് വസ്തുനിഷ്ടവും സുതാര്യവുമായിരിക്കുമെന്നും ഇതിന്റെ ഗുണഫലങ്ങള്‍ പൊതുസമൂഹത്തിന്റെ പരിശോധനയ്ക്ക് വിധേയമാക്കാവുന്നതാണെന്നും ധാരണാപത്രത്തില്‍ പറയുന്നു. യുവജനക്ഷേമവുമായി ബന്ധപ്പെട്ട വിഷയങ്ങളിലെ വൈദഗ്ധ്യം പരസ്പരം കൈമാറുന്നതിന് യുവജനങ്ങളില്‍ അന്താരാഷ്ട്ര കാഴ്ചപാട് വികസിപ്പിച്ചെടുക്കുന്നതിലും ഇത്തരം വിനിമയ പരിപാടികള്‍ സഹായിക്കും.
ആണവസുരക്ഷാ ഉച്ചകോടിക്കിടെ പ്രധാനമന്ത്രി, ജപ്പാന്‍ പ്രധാനമന്ത്രിയുമായി കൂടിക്കാഴ്ച നടത്തി

പ്രധാനമന്ത്രി ശ്രീ. നരേന്ദ്ര മോദി, ആണവ സുരക്ഷാ ഉച്ചകോടിക്കിടെ ജപ്പാന്‍ പ്രധാനമന്ത്രി ശ്രീ. ഷിന്‍സോ ആബേയുമായി കൂടിക്കാഴ്ച നടത്തി. ജപ്പാനുമായുള്ള പ്രത്യേക തന്ത്രപ്രധാനമായ സൗഹൃദത്തിന്റെ പശ്ചാത്തലത്തില്‍ സൗഹാര്‍ദപരമായിരുന്നു ചര്‍ച്ച. 2015 ഡിസംബറില്‍ ഇന്ത്യയിലെത്തിയപ്പോള്‍ കാണിച്ച ആതിഥ്യമര്യാദയ്ക്കു പ്രധാനമന്ത്രിയോട് ജപ്പാന്‍ പ്രധാനമന്ത്രി നന്ദി പറഞ്ഞു. വാരണാസി സന്ദര്‍ശനം മറക്കാനാവാത്തതാണെന്നും ശ്രീ. ആബെ പറഞ്ഞു. പ്രധാനമന്ത്രി ശ്രീ. മോദിയുടെ നേതൃത്വത്തില്‍ ഇന്ത്യന്‍ സമ്പദ്‌വ്യവസ്ഥ ആഗോളവളര്‍ച്ചയുടെ ചാലകശക്തിയായി പ്രവര്‍ത്തിക്കുകയാണെന്നു ജപ്പാന്‍ പ്രധാനമന്ത്രി വ്യക്തമാക്കി. ശ്രീ. ആബേയുടെ ഇന്ത്യാസന്ദര്‍ശനവേളയില്‍ കൈക്കൊണ്ട തീരുമാനങ്ങളുടെ തുടര്‍നടപടികള്‍ കൂടിക്കാഴ്ചയില്‍ വിലയിരുത്തപ്പെട്ടു. വാരണാസിയിലെ കണ്‍വെന്‍ഷന്‍ സെന്റര്‍ പദ്ധതി മുന്നോട്ടകൊണ്ടുപോകാന്‍ മെയില്‍ പ്രത്യേക സംഘത്തെ അയക്കുമെന്നു ജപ്പാന്‍ പ്രധാനമന്ത്രി വ്യക്തമാക്കി. വ്യാപാരവും നിക്ഷേപവും വര്‍ധിപ്പിക്കാനുള്ള സാധ്യതകള്‍ ഇരുവരും ചര്‍ച്ച ചെയ്തു. ഇന്റര്‍നാഷണല്‍ ഫ്‌ളീറ്റ് റിവ്യൂവില്‍ സഹകരിച്ചതിനു പ്രധാനമന്ത്രി, ജപ്പാന്‍ പ്രധാനമന്ത്രിയോടു നന്ദി അറിയിച്ചു. ഭീകരവാദം ഉയര്‍ത്തുന്ന ഭീഷണിയെക്കുറിച്ചും ആഗോളസമൂഹം ഇതിനൊരു പരിഹാരം കണ്ടെത്തേണ്ടതിന്റെ ആവശ്യകതെയക്കുറിച്ചും ഇരുനേതാക്കളും ചര്‍ച്ച ചെയതു. ആഗോള പ്രശ്‌നങ്ങളും മേഖലാതല പ്രശ്‌നങ്ങളും അവര്‍ വിലയിരുത്തി. ഉഭയകക്ഷി ചര്‍ച്ചകള്‍ക്കായി അടുത്ത വര്‍ഷം പ്രധാനമന്ത്രി ശ്രീ. മോദി നടത്താരിക്കുന്ന ജപ്പാന്‍ സന്ദര്‍ശനത്തെ പ്രതീക്ഷകളോടെയാണു കാത്തിരിക്കുന്നതെന്നു ശ്രീ. ആബേ സൂചിപ്പിച്ചു.
പ്രധാനമന്ത്രി നവ ഇന്ത്യാ കോണ്‍ക്ലേവിനെ അഭിസംബോധന ചെയ്തു

പ്രധാനമന്ത്രി ശ്രീ നരേന്ദ്രമോദി ന്യൂഡല്‍ഹിയില്‍ ഇന്ന് വൈ4ഡി ന്യൂ ഇന്ത്യാ കോണ്‍ക്ലേവിനെ അഭിസംബോധന ചെയ്തു. രാജ്യം ഇന്ന് പരിവര്‍ത്തനത്തിന്റെ ഒരു ഘട്ടത്തിലൂടെയാണ് കടന്നുപോകുന്നതെന്ന് അദ്ദേഹം പറഞ്ഞു. ഇന്ത്യ ഇന്ന് ലോകത്തെ അതിവേഗം വളരുന്ന സമ്പദ്ഘടനയാണ് എന്ന് ഊന്നിപ്പറഞ്ഞുകൊണ്ട്, ഒരു അന്താരാഷ്ട്ര റിപ്പോര്‍ട്ട് പ്രകാരം ഇന്ത്യയിലെ ദാരിദ്ര്യം റെക്കാര്‍ഡ് വേഗതയില്‍ കുറഞ്ഞുവരികയാണെന്ന് പ്രധാനമന്ത്രി ചൂണ്ടിക്കാട്ടി. ഗവണ്‍മെന്റിന് ഒരു സഹായിയുടെ പങ്ക് വഹിക്കാന്‍ മാത്രമേ കഴിയു എന്നിരിക്കെ, യുവജനങ്ങളാണ് അവര്‍ക്ക് ലഭിക്കുന്ന അവസരങ്ങള്‍ ഉപയോഗിക്കുന്നതിന് പുറമെ അവരുടേതായ പുതിയ അവസരങ്ങള്‍ സൃഷ്ടിക്കുകയും ചെയ്യുന്നത്. യുവത്വത്തിന്റെ അഭിലാഷങ്ങളും ശക്തിയും ഉപയോഗിച്ചുകൊണ്ട് ഇന്ത്യ വലിയ പരിവര്‍ത്തന പ്രവര്‍ത്തനങ്ങള്‍ നടത്തുകയാണെന്ന് പ്രധാനമന്ത്രി പറഞ്ഞു. ഇതിന് ഉദാഹരണമായി മൂന്നുകോടി കുഞ്ഞുങ്ങള്‍ക്ക് പ്രതിരോധകുത്തിവയ്പ്പ് നല്‍കിയത്, 1.75 ലക്ഷം കിലോമീറ്റര്‍ ഗ്രാമീണ റോഡുകള്‍ കഴിഞ്ഞ നാലുവര്‍ഷത്തിനിടയില്‍ നിര്‍മ്മിച്ചത്, എല്ലാ ഗ്രാമങ്ങളിലും വൈദ്യുതി എത്തിച്ചേര്‍ന്നത്, 2017 ഒക്‌ടോബര്‍ മുതല്‍ 85 ലക്ഷം വീടുകള്‍ വൈദ്യുതീകരിച്ചത്, പാവപ്പെട്ടവര്‍ക്കായി 4.65 കോടി പാചകവാതകണക്ഷനുകള്‍ നല്‍കിയത് എന്നിവ അദ്ദേഹം ചൂണ്ടിക്കാട്ടി. കഴിഞ്ഞ നാലുവര്‍ഷത്തിനുള്ളില്‍ പാവപ്പെട്ടവര്‍ക്കായി ഒരു കോടി വീടുകള്‍ നിര്‍മ്മിച്ചുവെന്നും പ്രധാനമന്ത്രി പറഞ്ഞു. ഇത്ര വലിയതോതില്‍ ഇവയൊക്കെ സാദ്ധ്യമായത് ഇന്ത്യയിലെ 800 ദശലക്ഷം ജനങ്ങളും 35 വയസിന് താഴെ പ്രായമുള്ളവരായതിനാലാണെന്ന് അദ്ദേഹം പറഞ്ഞു. വളരെ കുലീനമായ പശ്ചാത്തലത്തില്‍ നിന്നും ഉയര്‍ന്ന പദവികളിലേക്ക് എത്തിയ രാജ്യത്തെ നിരവധി നേതാക്കളെ പ്രധാനമന്ത്രി ഉദാഹരണമായി ചൂണ്ടിക്കാട്ടി. യുവജനങ്ങള്‍ക്ക് വേണ്ടത് എന്താണെന്ന് അവര്‍ക്ക് അറിയാമായിരുന്നു, അദ്ദേഹം കൂട്ടിച്ചേര്‍ത്തു. മാറിയ ഈ പരിതസ്ഥിതി രാഷ്ട്രീയത്തില്‍ മാത്രമായി പരിമിതപ്പെട്ടിട്ടില്ലെന്നും അദ്ദേഹം പറഞ്ഞു. ഭരണ സംവിധാനത്തിലെ ഉയര്‍ന്ന തസ്തികകളില്‍ ഇന്നുള്ള ചെറുപ്പക്കാരില്‍ പലരും ഗ്രാമീണചുറ്റുപാടികളില്‍ നിന്നോ ചെറിയ നഗരങ്ങളില്‍ നിന്നോ വന്നവരാണെന്നും അദ്ദേഹം ചൂണ്ടിക്കാട്ടി. കായിക മേഖലയില്‍ മെഡലുകള്‍ കൊണ്ടുവരുന്ന ഹിമാദാസും മറ്റ് യുവജനങ്ങളും നവ ഇന്ത്യയുടെ പ്രതിനിധികളാണെന്നും അദ്ദേഹം പറഞ്ഞു. ‘എന്തും സാധ്യമാണ്!, ഏത് കാര്യവും നേടാനാവും’ ഇതാണ് യുവഇന്ത്യയ്ക്ക് തോന്നുന്നതെന്ന് പ്രധാനമന്ത്രി പറഞ്ഞു. പ്രശ്‌ന പരിഹാരത്തിനാണ് ഇന്ന് ഊന്നലെന്ന് പ്രധാനമന്ത്രി പറഞ്ഞു. രാഷ്ട്രത്തിന്റെ ആവശ്യങ്ങള്‍ മനസിലാക്കുന്നതിനും ജനങ്ങളുടെ ജീവിതം വിഷമമില്ലാത്തത് ആക്കുന്നതിനുമാണ് ശ്രദ്ധ കേന്ദ്രീകരിക്കേണ്ടത്. ഭാരത്മാല, സാഗര്‍മാല, മുദ്ര, സ്റ്റാന്‍ഡ് അപ്പ് ഇന്ത്യ തുടങ്ങിയ ഗവണ്‍മെന്റിന്റെ വിവിധ പദ്ധതികളും മുന്‍കൈകളും രാജ്യത്തിന്റെ വിവിധ ആവശ്യങ്ങള്‍ നേരിടത്തക്ക തരത്തില്‍ എങ്ങനെയാണ് രൂപകല്‍പ്പന ചെയ്തതെന്ന് അദ്ദേഹം വിശദീകരിച്ചു. നവീന ആശയങ്ങള്‍ക്കും ഗവേഷണങ്ങള്‍ക്കും ഗവണ്‍മെന്റ് അതീവ പ്രാധാന്യമാണ് നല്‍കുന്നതെന്ന് അദ്ദേഹം പറഞ്ഞു. ഡിജിറ്റല്‍ പണമിടപാടുകളിലൂടെ യുവാക്കളാണ് ഡിജിറ്റല്‍ ഇന്ത്യയെ നയിക്കുന്നതെന്ന് പ്രധാനമന്ത്രി ഊന്നിപ്പറഞ്ഞു. രാജ്‌യ്തതിന്റെ സ്വാതന്ത്ര്യ സമരത്തില്‍ യുവജനങ്ങളുടെ ഊര്‍ജ്ജവും, വിപദിധൈര്യവും സുപ്രധാന പങ്ക് വഹിച്ചിരുന്നു. നവ ഇന്ത്യയ്ക്കായി ഇന്നത്തെ തലമുറയിലെ യുവജനങ്ങളും അതേ പങ്ക് വഹിക്കുമെന്ന് അദ്ദേഹം കൂട്ടിച്ചേര്‍ത്തു. നടപടിക്രമങ്ങളെ ജനങ്ങള്‍ സ്വാധീനിക്കുന്നതിന് പകരം നടപടിക്രമങ്ങള്‍ വളര്‍ച്ചയെ നയിക്കുന്ന ഇടമായിരിക്കും നവ ഇന്ത്യയെന്ന് പ്രധാനമന്ത്രി വിശേഷിപ്പിച്ചു.
ഔഷധ നിര്‍മാണ മേഖലയില്‍ സഹകരിക്കുന്നതിനായുള്ള ഇന്ത്യ-ഉസ്‌ബെക്കിസ്ഥാന്‍ കരാറിനു മന്ത്രിസഭയുടെ അംഗീകാരം

ഔഷധ വ്യാപാരം, ഔഷധ നിര്‍മാണം, ഈ മേഖലയിലെ ഗവേഷണവും വികസനവും എന്നീ കാര്യങ്ങളിലുള്ള സഹകരണം വര്‍ധിപ്പിക്കുന്നതിനായി ഇന്ത്യയും ഉസ്‌ബെക്കിസ്ഥാനും തമ്മില്‍ ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അംഗീകാരം നല്‍കി. 2018 ഒക്ടോബര്‍ ഒന്നിന് ഉസ്‌ബെക്കിസ്ഥാന്‍ പ്രസിഡന്റ് ഇന്ത്യ സന്ദര്‍ശിക്കുന്ന വേളയില്‍ ധാരണാപത്രം ഒപ്പുവെക്കപ്പെടും. ഇരു രാജ്യങ്ങളിലും ഔഷധനിര്‍മാണ വ്യവസായം വളര്‍ച്ച നേടുന്നതിന്റെയും വ്യാപാരത്തിലും ഉല്‍പാദനത്തിലും ഗവേഷണത്തിലും വികസനത്തിലും പരസ്പരം സഹകരിക്കുന്നതിന്റെയും പ്രാധാന്യത്തിന്റെ വെളിച്ചത്തില്‍, ഉഭയകക്ഷി സഹകരണത്തിനായുള്ള വ്യവസ്ഥാപിത സംവിധാനം ഒരുക്കുന്നതിനായി ഇരു ഗവണ്‍മെന്റുകളും ശ്രമിച്ചുവരികയായിരുന്നു. ഇരു രാജ്യങ്ങൡും വിവിധ ചികില്‍സാവിഭാഗങ്ങളിലുള്ള ആക്റ്റീവ് ഫാര്‍മസ്യൂട്ടിക്കല്‍ ഇന്‍ഗ്രീഡിയന്റ്‌സ് (എ.പി.ഐകള്‍) ഉള്‍പ്പെടെ ഔഷധ ഉല്‍പാദനത്തിനുള്ള സാധ്യതകള്‍ തേടാന്‍ ധാരണാപത്രത്തില്‍ വ്യവസ്ഥയുണ്ട്. വ്യാപാര-റജിസ്‌ട്രേഷന്‍ നടപടിക്രമങ്ങള്‍, എ.പി.ഐകള്‍ ഉള്‍പ്പെടെ ഔഷധ ഉല്‍പന്നങ്ങളുടെ കയറ്റുമതിക്കും ഇറക്കുമതിക്കും ആവശ്യമായ നിയമപരവും നിയന്ത്രണ സംവിധാന സംബന്ധിയുമായ കാര്യങ്ങള്‍ എന്നിവയെ സംബന്ധിച്ച അറിവുകള്‍ കൈമാറാന്‍ ഇതു സഹായകമാകും. ഉസ്‌ബെക്കിസ്ഥാനുമായി ഔഷധ മേഖലയിലെ ഉല്‍പന്നങ്ങളുടെ വ്യാപാരവും ഈ വ്യവസായവും ഈ മേഖലയിലെ ഗവേഷണവും വികസനവും സംബന്ധിച്ച സഹകരണം മെച്ചപ്പെടാന്‍ ധാരണാപത്രം വഴിവെക്കും.
പ്രധാനമന്ത്രി നരേന്ദ്ര മോദിയും നേപ്പാള്‍ പ്രധാനമന്ത്രി കെ പി ശര്‍മ ഒലിയും സംയുക്തമായി ജോഗ്ബാനി-ബിറാത്‌നഗര്‍ ചെക്‌പോസ്റ്റ് ഉദ്ഘാടനം ചെയ്തു.

ജോഗ്ബാനി-ബിറാത്‌നഗറിലെ രണ്ടാമത്തെ സംയോജിത ചെക്‌പോസ്റ്റ് ഉദ്ഘാടനം പ്രധാനമന്ത്രി ശ്രീ. നരേന്ദ്ര മോദി നേപ്പാള്‍ പ്രധാനമന്ത്രി ശ്രീ. കെ.പി.ശര്‍മ ഒലിയുമായിച്ചേര്‍ന്ന് ഇന്ന് നിര്‍വഹിച്ചു. രണ്ട് പ്രധാനമന്ത്രിമാരും വീഡിയോ കോണ്‍ഫറന്‍സ് മുഖേന ചടങ്ങില്‍ പങ്കെടുത്തു. രണ്ടു രാജ്യങ്ങള്‍ക്കും ഇടയിലെ പ്രധാനപ്പെട്ട ഒരു വ്യാപാര പോയിന്റാണ് ജോഗ്ബാനി-ബിറാത്‌നഗര്‍. ആധുനിക സൗകര്യങ്ങളോടെയാണ് പുതിയ സംയോജിത ചെക്‌പോസ്റ്റ്. ഇന്ത്യ- നേപ്പാള്‍ അതിര്‍ത്തിയിലുടനീളം വ്യാപാരവും ജനയാത്രകളും പ്രോല്‍സാഹിപ്പിക്കുന്നതിന് ഇന്ത്യയുടെ സഹായത്തോടെയാണ് ജോഗ്ബാനി-ബിറാത്‌നഗറിലെ രണ്ടാം സംയോജിത ചെക്‌പോസ്റ്റ് നിര്‍മിച്ചത്. നേപ്പാളിന്റെ മുഴുവന്‍ വികസനത്തിലും വിശ്വസ്ത പങ്കാളിയുടെ ചുമതലയാണ് ഇന്ത്യ നിര്‍വഹിച്ചുകൊണ്ടിരിക്കുന്നത് എന്ന് പ്രധാനമന്ത്രി നരേന്ദ്ര മോദി പറഞ്ഞു. ” അയല്‍ബന്ധം ആദ്യം എന്നതാണ് എന്റെ ഗവണ്‍മെന്റിന്റെ നയം. അതിര്‍ത്തിക്കപ്പുറത്തുനിന്നുള്ള ബന്ധം അതിന്റെ പ്രധാന ഭാഗമാണ്” അദ്ദേഹം വ്യക്തമാക്കി. ”ഇന്ത്യയും നേപ്പാളും തമ്മിലുള്ളത് ലളിതമായ അയല്‍ബന്ധം മാത്രമല്ലെന്നതും ചരിത്രപരമായും ഭൂമിശാസ്ത്രപരമായും നാം തമ്മില്‍ സംസ്‌കാരം, പ്രകൃതി, കുടുംബങ്ങള്‍, ഭാഷ, വികസനം തുടങ്ങിയ നിരവധി കാര്യങ്ങളിലൂടെ പരസ്പരം ബന്ധിതരാണ് എന്നതും നമ്മുടെ പരസ്പര ബന്ധം കൂടുതല്‍ മെച്ചപ്പെടുത്തേണ്ടതിന്റെ ആവശ്യകത വ്യക്തമാക്കുന്നു” അദ്ദേഹം പറഞ്ഞു. ” തന്റെ ഗവണ്‍മെന്റ് എല്ലാ സുഹൃദ് രാഷ്ട്രങ്ങളുമായും മികച്ച ഗതാഗത സൗകര്യങ്ങള്‍ വികസിപ്പിക്കാനും വ്യാപാര, സാംസ്‌കാരിക, വിദ്യാഭ്യാസ ബന്ധങ്ങള്‍ കൂടുതല്‍ വികസിപ്പിക്കാനും പ്രതിജ്ഞാ ബദ്ധമാണ്”. ”നേപ്പാളില്‍ റോഡ്, റെയില്‍, വൈദ്യുതി പ്രസരണ ലൈനുകള്‍ എന്നിവയില്‍ പരസ്പര ബന്ധമുള്ള പദ്ധതികള്‍ നടപ്പാക്കാന്‍ ഇന്ത്യ പ്രയത്‌നിക്കുകയാണ്” എന്നും പ്രധാനമന്ത്രി ചൂണ്ടിക്കാട്ടി. 2015ല്‍ നേപ്പാളിലുണ്ടായ ഭൂകമ്പത്തെക്കുറിച്ച് പരാമര്‍ശിച്ച പ്രധാനമന്ത്രി, ദുരിതാശ്വാസ,രക്ഷാ പ്രവര്‍ത്തനങ്ങള്‍ക്ക് ആദ്യം എത്തിയ ഇന്ത്യക്ക് അതില്‍ സുപ്രധാന പങ്ക് വഹിക്കാന്‍ സാധിച്ചതായി ഓര്‍മിച്ചു. ”ഇപ്പോള്‍ നേപ്പാളിന്റെ പുനര്‍നിര്‍മാണത്തില്‍ ഞങ്ങളുടെ സുഹൃത്തുക്കളുമായി തോളോടു തോള്‍ ചേര്‍ന്നു നില്‍ക്കുകയാണ്.” ഗോര്‍ഘ, നുവാക്കോട്ട് ജില്ലകളില്‍ ഇന്ത്യ നിര്‍മിച്ചുകൊടുക്കുന്ന 50,000 വീടുകളില്‍ 45,000 ഇതിനകം പൂര്‍ത്തിയായിക്കഴിഞ്ഞു. ഇന്ത്യ നേപ്പാളിനു വേണ്ടി നടത്തുന്ന പ്രയത്‌നങ്ങള്‍ക്ക് പ്രധാനമന്ത്രി ശ്രീ കെ പി ശര്‍മ ഒലി നന്ദി അറിയിച്ചു.
പ്രമുഖ എണ്ണ-വാതക കമ്പനി സി.ഇ.ഒ മാരുമായി പ്രധാനമന്ത്രി സംവദിച്ചു

നീതി ആയോഗും പെട്രോളിയം പ്രകൃതിവാതക മന്ത്രാലയവും ചേര്‍ന്ന് സംഘടിപ്പിച്ച വാര്‍ഷിക പരിപാടിയില്‍ ഇന്ന് പ്രധാനമന്ത്രി പ്രമുഖ എണ്ണ-വാതക കമ്പനി സി.ഇ.ഒമാരുമായി സംവദിച്ചു. മാനവവികസനത്തിന്റെ കേന്ദ്രമാണ് ഊര്‍ജ്ജമെന്ന് ആശയവിനിമയത്തില്‍ ഉയര്‍ത്തിക്കാട്ടിയ പ്രധാനമന്ത്രി, അതുകൊണ്ടാണ് ഊര്‍ജ്ജമേഖലയെക്കുറിച്ചുള്ള ചര്‍ച്ചകള്‍ സുപ്രധാനമാകുന്നതെന്നും പറഞ്ഞു. ശുചിത്വവും താങ്ങാനാകുന്നതും സുസ്ഥിരവുമായ ഊര്‍ജ്ജം എല്ലാ ഇന്ത്യാക്കാര്‍ക്കും തുല്യ അളവില്‍ ലഭ്യമാക്കുകയെന്നതാണ് ഗവണ്‍മെന്റിന്റെ നയത്തിന്റെ മര്‍മ്മമെന്ന് ചൂണ്ടിക്കാട്ടി പ്രധാനമന്ത്രി അതുകൊണ്ടാണ് രാജ്യം സമഗ്രമായ ഒരു സമീപനം സ്വീകരിച്ചിരിക്കുന്നതെന്നും വ്യക്തമാക്കി. ഇന്ത്യയെ ആകര്‍ഷകമായ ഒരു നിക്ഷേപ ലക്ഷ്യസ്ഥാനമാക്കി മാറ്റുന്നതിനായി ഗവണ്‍മെന്റ് നയപരമായ നടപടികളുടെ ശൃംഖല തന്നെ സ്വീകരിക്കുന്നുണ്ടെന്ന് അടിവരയിട്ട അദ്ദേഹം ഇന്ത്യയില്‍ ഊര്‍ജ്ജമേഖലയില്‍ വമ്പിച്ച അവസരങ്ങളുണ്ടെന്നും അഭിപ്രായപ്പെട്ടു. പര്യവേഷണ ഉല്‍പ്പാദനപദ്ധതികളില്‍ ഇന്ത്യ ഇപ്പോള്‍ 100% നേരിട്ടുള്ള വിദേശനിക്ഷേപവും, പൊതുമേഖല റിഫൈനിംഗില്‍ സ്വാഭാവികരീതിയില്‍ 49% നേരിട്ടുള്ള നിക്ഷേപവും അനുവദിക്കുന്നുണ്ട്. ഇത്തരം പരിഷ്‌ക്കാരങ്ങള്‍ ഈ മേഖലയില്‍ നേരിട്ടുള്ള വിദേശനിപേക്ഷത്തിന്റെ ഒഴുക്ക് വര്‍ദ്ധിപ്പിക്കുന്നതായി മാറിയിട്ടുണ്ടെന്ന് അദ്ദേഹം പറഞ്ഞു. രാജ്യം വാതകാധിഷ്ഠിത സമ്പദ്ഘടനയിലേക്ക് മാറുന്നതിനുള്ള നടപടികള്‍ സ്വീകരിച്ചുവരികയാണെന്ന് വ്യക്തമാക്കിയ അദ്ദേഹം 'ഒരു രാജ്യം ഒരു വാതക ഗ്രിഡ്' നേടിയെടുക്കുന്നതിനുള്ള ഒരു പൈപ്പ്‌ലൈന്‍ ശൃംഖല വികസിപ്പിക്കുകയാണെന്നും പറഞ്ഞു. ശുചിത്വമുള്ള പാചക ഗതാഗത ഇന്ധനങ്ങള്‍ വിതരണം ചെയ്യുന്നതിന് വേണ്ടി സിറ്റി ഗ്യാസ് വിതരണ ശൃംഖലകള്‍ വിപുലമാക്കുന്നതിനുള്ള പരിശ്രമങ്ങളെക്കുറിച്ചും അദ്ദേഹം സംസാരിച്ചു. കെമിക്കല്‍, പെട്രോ-കെമിക്കല്‍ ഉല്‍പ്പാദനത്തിന്റെയും കയറ്റുമതിയുടെയും ഹബ്ബ് ആകുന്നതിനായി ഇന്ത്യ ലക്ഷ്യം വയ്ക്കുന്നതിനെക്കുറിച്ച് അദ്ദേഹം തുടര്‍ന്ന് പ്രമുഖമായി ഉയര്‍ത്തിക്കാട്ടി. മനുഷ്യന്റെ ആവശ്യങ്ങള്‍ക്കും അഭിലാഷങ്ങള്‍ക്കും ചുറ്റുപാടുമുള്ള പ്രകൃതിയുമായി സംഘര്‍ഷത്തിലേര്‍പ്പെടാന്‍ കഴിയില്ലെന്ന് അദ്ദേഹം ചൂണ്ടിക്കാട്ടി. മാനവവികസനത്തിലും പരിസ്ഥിതിയുടെ പരിരക്ഷയിലും ഇന്ത്യ വിശ്വസിക്കുന്നുവെന്ന് അദ്ദേഹം വ്യക്തമാക്കി. എത്തനോളിന്റെയും രണ്ടാംതലമുറ എത്തനോളിന്റെയും കംപ്രസ്ഡ് ബയോഗ്യാസിന്റെയും ജൈവഡീസലിന്റെയും ഉപയോഗം വര്‍ദ്ധിപ്പിച്ചുകൊണ്ട് ഇന്ധനങ്ങളുടെ ഇറക്കുമതി ആശ്രയത്വം കുറയ്ക്കുന്നതിനുള്ള പ്രവര്‍ത്തനത്തിലാണ് രാജ്യമെന്ന് അദ്ദേഹം കൂട്ടിച്ചേര്‍ത്തു. സുസ്ഥിര വികസന തത്വത്തിലധിഷ്ഠിതമായികൊണ്ട്, 'ഒരുലോകം ഒരു സൂര്യന്‍, ഒരു ഗ്രിഡ്' എന്നത് കൂട്ടിച്ചേര്‍ത്തുകൊണ്ട് അന്താരാഷ്ട്ര സൗരോര്‍ജ്ജ കൂട്ടായ്മപോലുള്ള പുതിയ സ്ഥാപനങ്ങളെ പരിപോഷിപ്പിക്കുന്നതിന് ഇന്ത്യ പരിശ്രമിക്കുന്നുവെന്നും അദ്ദേഹം പറഞ്ഞു. നേപ്പാള്‍, ബംഗ്ലാദേശ്, ശ്രീലങ്ക, ഭൂട്ടാന്‍, മ്യാന്‍മര്‍ തുടങ്ങിയ അയല്‍രാജ്യങ്ങളുമായി ഊര്‍ജ്ജ ഇടപാടുകള്‍ ഇന്ത്യ ശക്തിപ്പെടുത്തുന്നുണ്ടെന്ന് ഇന്ത്യയുടെ 'അയല്‍ക്കാര്‍ ആദ്യം'നയം ഉയര്‍ത്തിക്കാട്ടികൊണ്ട് പ്രധാനമന്ത്രി പറഞ്ഞു. അതിവേഗം വളരുന്ന ഇന്ത്യയുടെ ഊര്‍ജ്ജമേഖല നിക്ഷേപകര്‍ക്ക് വമ്പിച്ച അവസരങ്ങളാണ് നല്‍കുന്നതെന്ന് അദ്ദേഹം ഉപസംഹരിച്ചുകൊണ്ട് പറഞ്ഞു. എല്ലാ തരത്തിലുമുള്ള ഊര്‍ജ്ജ ഉല്‍പ്പാദനം വര്‍ദ്ധിപ്പിച്ചുകൊണ്ട് ഇന്ത്യയുടെ പുരോഗതിയുടെയും പങ്കാളിത്ത അഭിവൃദ്ധിയുടെയും പങ്കാളികളാകുന്നതിന് അദ്ദേഹം ആഗോള വ്യവസായസമൂഹത്തെ ക്ഷണിച്ചു. എണ്ണ-വാതകമേഖലയില്‍ നിന്ന് ഏകദേശം 40 സി.ഇ.ഒമാരുടെ പങ്കാളിത്തത്തിന് പരിപാടി സാക്ഷിയാകുകയും ഏകദേശം 28 പ്രമുഖര്‍ തങ്ങളുടെ വീക്ഷണം പ്രധാനമന്ത്രിക്ക് മുന്നില്‍ അവതരിപ്പിക്കുകയും ചെയ്തു.
എലിസബത്ത് രാജ്ഞിയുടെ   വിയോഗത്തിൽ പ്രധാനമന്ത്രി അനുശോചിച്ചു

എലിസബത്ത് രാജ്ഞിയുടെ വിയോഗത്തിൽ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. പ്രധാനമന്ത്രി ട്വീറ്റ് ചെയ്തു : നമ്മുടെ കാലഘട്ടത്തിലെ ഒരു കരുത്തയായി എലിസബത്ത് രാജ്ഞി II ഓർമ്മിക്കപ്പെടും. തന്റെ രാജ്യത്തിനും ജനങ്ങൾക്കും അവർ പ്രചോദനാത്മകമായ നേതൃത്വം നൽകി. പൊതുജീവിതത്തിൽ അവർ അന്തസിന്റെയും മാന്യതയുടെയും പ്രതിരൂപമായിരുന്നു . അവരുടെ വിയോഗത്തിൽ വേദനിക്കുന്നു . ദുഖത്തിന്റെ ഈ വേളയിൽ എന്റെ ചിന്തകൾ അവരുടെ കുടുംബത്തിനും ബ്രിട്ടീഷ് ജനതയ്ക്കുമൊപ്പമാണ്‌. “2015-ലും 2018-ലും യുകെ സന്ദർശന വേളയിൽ എലിസബത്ത് രാജ്ഞിയുമായി ഞാൻ അവിസ്മരണീയമായ കൂടിക്കാഴ്ചകൾ നടത്തി. അവരുടെ ഊഷ്മളതയും ദയാലുത്വവും ഞാൻ ഒരിക്കലും മറക്കില്ല. ഒരു കൂടിക്കാഴ്ചയിൽ മഹാത്മാഗാന്ധി അവരുടെ വിവാഹത്തിന് സമ്മാനിച്ച തൂവാല അവർ എന്നെ കാണിച്ചു. ആ ഭാവപ്രകടനം ഞാൻ എപ്പോഴും വിലമതിക്കുന്നു. ” –ND–
തെരഞ്ഞെടുപ്പ് വിജയത്തില്‍ ഓങ് സാന്‍ സുചിയെയും എന്‍.എല്‍.ഡിയെയും പ്രധാനമന്ത്രി അഭിനന്ദിച്ചു

മ്യാന്‍മറിലെ തെരഞ്ഞെടുപ്പ് വിജയത്തില്‍ ഓങ് സാന്‍ സുചിയെയും നാഷണല്‍ ലീഗ് ഫോര്‍ ഡെമോക്രസിയെയും (എന്‍.എല്‍.ഡി) പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. "തെരഞ്ഞെടുപ്പ് വിജയത്തില്‍ ഓങ് സാന്‍ സുചിക്കും നാഷണല്‍ ലീഗ് ഫോര്‍ ഡെമോക്രസിക്കും അഭിനന്ദനങ്ങള്‍. തെരഞ്ഞെടുപ്പ് വിജയകരമായി പൂര്‍ത്തീകരിച്ചത്, മ്യാന്‍മാറില്‍ നടന്നു കൊണ്ടിരിക്കുന്ന ജനാധിപത്യ പരിവര്‍ത്തനത്തിന്റെ മറ്റൊരു ചുവടുവെപ്പാണ്. പരമ്പരാഗതമായുള്ള നമ്മുടെ ബന്ധങ്ങള്‍ ശക്തിപ്പെടുത്തുന്നതിന് നിങ്ങളുമായി ഒരുമിച്ച് പ്രവര്‍ത്തിക്കുന്നത് ഉറ്റുനോക്കുന്നു", പ്രധാനമന്ത്രി ട്വീറ്റ് ചെയ്തു.
പ്രധാനമന്ത്രി ലക്‌സംബര്‍ഗ് പ്രധാനമന്ത്രി സേവ്യര്‍ ബെറ്റെലുമായി ഇന്ത്യ-ലക്‌സംബര്‍ഗ് വിര്‍ച്വല്‍ ഉച്ചകോടി നടത്തി

പ്രധാനമന്ത്രി ശ്രീ നരേന്ദ്ര മോദിയും ലക്‌സംബര്‍ഗ് പ്രധാനമന്ത്രി സേവ്യര്‍ ബെറ്റെലും വിര്‍ച്വല്‍ ഉഭയകക്ഷി ഉച്ചകോടിയില്‍ പങ്കെടുത്തു. കോവിഡ് 19 ആഗോള മഹാമാരി കാരണം ലക്‌സംബര്‍ഗില്‍ നിരവധി ജീവന്‍ പൊലിഞ്ഞതിന്റെ പശ്ചാത്തലത്തില്‍ പ്രധാനമന്ത്രി അനുശോചനം രേഖപ്പെടുത്തി. പ്രതിസന്ധി കൈകാര്യം ചെയ്യുന്നതില്‍ നല്‍കുന്ന നേതൃത്വത്തിന് ബഹുമാനപ്പെട്ട സേവ്യര്‍ ബെറ്റെലിനെ അദ്ദേഹം അഭിനന്ദിച്ചു. കോവിഡിനു ശേഷമുള്ള ലോകത്ത് ഇന്ത്യ-ലക്‌സംബര്‍ഗ് ബന്ധം ശക്തിപ്പെടുത്തുന്നതിനെക്കുറിച്ചുള്ള കാര്യത്തില്‍ ഇരുപ്രധാനമന്ത്രിമാരും സാമ്പത്തിക സാങ്കേതികവിദ്യ, ഹരിത സമ്പദ് വ്യവസ്ഥ, ബഹിരാകാശ ആപ്ലിക്കേഷനുകള്‍, ഡിജിറ്റല്‍ കണ്ടുപിടുത്തങ്ങള്‍, സ്റ്റാര്‍ട്ടപ്പുകള്‍ തുടങ്ങിയ വിഷയങ്ങളില്‍ നിര്‍ദേശങ്ങള്‍ കൈമാറി. ഇരു രാജ്യങ്ങളും തമ്മിലുള്ള സാമ്പത്തിക വ്യാപാര വ്യവസ്ഥാപകര്‍, സ്റ്റോക്ക് എക്‌സ്‌ചേഞ്ചുകള്‍, ഇന്നൊവേഷന്‍ ഏജന്‍സികള്‍ എന്നിവയുള്‍പ്പെടെ, വിവിധ കരാറുകളുടെ തീര്‍പ്പിനെ നേതാക്കള്‍ സ്വാഗതം ചെയ്തു. ഫലപ്രദമായ ബഹുമുഖ നിര്‍വഹണത്തിനും കോവിഡ്-19 മഹാമാരി, ഭീകരവാദം, കാലാവസ്ഥാ വ്യതിയാനം തുടങ്ങിയ ആഗോള വെല്ലുവിളികള്‍ നേരിടുന്നതിനുമുള്ള സഹകരണം ശക്തിപ്പെടുത്താന്‍ ഇരുപ്രധാനമന്ത്രിമാരും സമ്മതിച്ചു. അന്താരാഷ്ട്ര സൗര സഖ്യത്തില്‍ (ഐഎസ്എ) ഭാഗമാകാനുള്ള ലക്‌സംബര്‍ഗിന്റെ പ്രഖ്യാപനത്തെ പ്രധാനമന്ത്രി സ്വാഗതം ചെയ്തു. ദുരന്ത നിവാരണ അടിസ്ഥാനസൗകര്യ സഖ്യത്തിലേക്ക് (സിഡിആര്‍ഐ) ലക്‌സംബര്‍ഗിനെ പ്രധാനമന്ത്രി ക്ഷണിക്കുകയും ചെയ്തു. കോവിഡ്-19നുശേഷം സാഹചര്യങ്ങള്‍ മെച്ചപ്പെടുമ്പോള്‍ ലക്‌സംബര്‍ഗിലെ ഗ്രാന്‍ഡ് ഡ്യൂക്കിനും പ്രധാനമന്ത്രി ബെറ്റെലിനും രാജ്യത്ത് സ്വീകരണമൊരുക്കാനാകുമെന്ന് പ്രധാനമന്ത്രി പ്രത്യാശ പ്രകടിപ്പിച്ചു. പ്രധാനമന്ത്രി ബെറ്റലും പ്രധാനമന്ത്രി മോദിയെ അദ്ദേഹത്തിന്റെ സൗകര്യാര്‍ഥം ലക്‌സംബര്‍ഗ് സന്ദര്‍ശിക്കാന്‍ ക്ഷണിച്ചു.